Bjella fikk Prøysenprisen
Bjella hadde sitt store gjennombrudd i 2011 med albumet «Vonde visu». Nå har også en enstemmig jury gitt artisten Prøysenprisen for sin formidlingsevne. - Årets vinner har mye på hjertet, og han makter å formidle det til andre hjerter på en nær og troverdig måte. Hans tekster har også gjort han til talsmann for de talløse tause menn rundt om i vårt land. Juryen mener at han med sin visekunst har tatt opp arven etter Alf Prøysen, sier juryen i en pressemelding. VG har prøvd å komme i kontakt med Stein Torleif Bjella uten å lykkes. Sten Torleif Bjella har tidligere fått mye oppmerksomhet fordi han ikke ble Spellemann-nominert i kategoriene for årets mannlige artist og årets tekstforfatter. - Det er veldig rart, og en helt opplagt forbigåelse, sa Bjørn Eidsvåg til VG. Bjella fikk imidlertid Spellemann-pris i visekategorien. Albumet «Vonde Visu» var dessuten på VGs liste over årets beste album i 2011. - Og vi snakker om tekster med brodd, fulle av søkende, usikre og ensomme skikkelser, formidlet via en røst like sår og unnskyldende som den er hjertevarm og inderlig, mener VGs amneldere. Hvert år deles det ut tre prøysenpriser. De to andre gikk i denne omgangen til Iben Sandemose og DumDum Boys, som fikk henholdsvis «Teskjekjerringprisen 2011» og «Alf Prøysens Ærespris 2011». Prisene deles ut for fremragende innsats innen musikk, visekunst og diktning i sjangre som forbindes med Alf Prøysen.
Stein Torleif Bjella (43) skapte debatt da han ikke ble Spellemann-nominert i flere kategorier - nå har han imidlertid fått «Prøysenprisen 2011».